
Da bismo ušli u evropsku porodicu 
moramo prestati da ubijamo ukućane. 

Slobodan Simić 


• Sadašnja vlast je veoma 
kooperativna. Odlično sarađuje sa 
mafijom, švercerima i teroristima. 

• Premijer sprovodi privatizaciju. 
Privatizovao je policiju, medije, 
banke... 

• Đinđić kontroliše policiju, 
a Koštunica vojsku. 

Ali ni jedan, ni drugi ne kontrolišu 
svoje postupke. 

• Milošević je bio diktator 

jer je kontrolisao jednu televiziju. 
Ako kontrolišete sve televizije, 
vi ste demokrata. 

• Istorijsko podsećanje: 

i buna protiv dahija počela je 
zbog visokih poreza! 

Aleksandar Čotrić 

• Mi prosimo i šakom i kapom. 

• Uskoro stiže prvi strani investitor. 
Mister Godo. 

• Zadivili smo celu Evropu. 

Nigde nisu videli veće budale. 

• Možemo sa vama u koaliciju 
pod uslovom da nosimo gas- 
maske. 

• Jesi li ti bio komunista 

i pre nestašice lekova? 

• Sadim biljke samo u saksije. 

Da ne iskopam masovnu grobnicu! 

• Isporučujemo ratne zločince na 
kućnu adresu. Naručite odmah! 

Slobodan Simić 


• Kome cvetaju ruže, 
taj zna šta je groblje. 

• Otišli domaći izdajnici, 
došli "domaći izdajnici". 

Razlika je, dakle, navodna. 

• Krupne zverke su iza rešetaka. 

Ali to je samo jedna od ponuda 
našeg zoo vrta. 

Vesna Denčić 

• Nemam nikoga ni u zatvoru, 
ni na vlasti, ni u inostranstvu. 

Eto, kakva sam ti ja sirotinja! 

• Ne umem ni da kradem, ni da 
ubijam. 

Od mene nikada neće postati 
gospodin čovek! 

Ninus Nestorović 


ENERGIČNO 

Nova, demokratska vlast odlučila je da 
od sada minut ima šezdeset sekundi, 
a sat isto toliko minuta. Dan će, pre- 
ma nedavno usvojenoj uredbi, trajati 
dvadeset četiri časa, a sedmica sedam 
dana. Između srede i petka, što je ra- 
dikalna novina, dolaziće četvrtak. Biće 
i drugih promena, dabome, ali je za 
početak i ovo sasvim dovoljno. 

Đorđe Otašević 


Ovo je demokratsko društvo. 

Nema lekova, ali je zato legalizovana eutanazija! 

Vladan Sokić 

Crne misli 

Prezervativ je žvaka za ludaka! 

I bi potop. 

Svet nam je najzad pljunuo pod prozor. 

Aveti prošlosti su duh novog vremena. 

Šamar je osnova 
fizičkog obrazovanja. 

Dok istraga tapka 
nas nešto ne drži mesto. 

Najpre nam je bratstvo bilo ranjivo, 
a onda je usledio smrtni slučaj. 

Mi smo se ovde sakupili sa svih strana 
da bi nas identifikovali! 

Krug najbliži ruci davljenika 
ima najveće šanse da postane 
pobednički. 

Sad bar znam zašto živim! 

Za to sam život dao! 

Nedostatak Srba će na ovom prostoru 
biti nadoknađen drugim etničkim 
činiocima na miran i demokratski način. 

Političarima je narod tačno u srcu 
pa je netačna tvrdnja 
da politika traži žrtve. 

Puca se, gine, rat traje i sve bi bilo 
dobro da novine nisu počele da 
uzmeniravaju javnost. 


Obezglavljenom narodu 
svašta se može nakalemiti. 

Ko je slepo sledio vođu 
morao je da ima oči na leđima. 

Molimo spasioce da nas više ne dave! 

Leš našeg zajedništva uveliko zaudara 
a nekima to miriše na još! 

Kad god smo se oslanjali na razum 
ludo smo se provodili. 

Opkoljeni smo idejom 

čime je ona konačno zaokružena. 

Obešeni je bio na dohvat blistave 
karijere ali mu je neko izmakao stolicu. 

Neću da budem glasnik novog 
vremena. 

Nisam ja mutav! 

Pobeda je mogla da bude i veća 
da smo sačuvali žive glave. 

Moj otac je pao za otadžbinu 
i ostao bez plasmana! 

Analizirao sam braću. 

Kain je bio čovek od akcije. 

Nekrofil ne jebe živu silu! 

Giljotinirani nam je stigao na kratko! 

Zbogom Hemingveju! - reče oružje. 

Raša Papeš 

ZIMA 

Te zime mrak je počeo rano da pada. Tri 
dana nije prestajao. Muškarci dohvatiše 
lopate i krenuše da kroz debele slojeve 
mraka prave staze. Žene su od njega 
tkale čupave tepihe. Ali mrak ne beše 
ništa manji. Ljudi su s mukom gacali kroz 
lepljivu tamu. Okupiše se na trgu da se 
dogovore šta da rade. Sedam dana su se 
prepirali, sedam dana su se nadvikivali. A 
mrak je sve gušće vejao. I krajem sed- 
mog dana, ako je više imalo smisla 
govoriti o danima, odlučiše da ga seku u 
kocke i od njih sagrade piramidu. Na 
njenom vrhu, nikakve sumnje nije bilo, 
mora biti svetlosti. 

Decenijama su vukli i slagali crne blokove. 
Neki ostadoše bez ruke ili noge, mnogi 
nestaše pod mračnim gromadama. Ali je 
piramida bila sve viša i viša. Uzdizala se, 
slutili su, iznad kuća koje se nisu videle, 
iznad planine koja je bila negde u daljini. 

A jednoga dana, mada tu reč odavno niko 
više nije koristio, neki radoznali dečak u 
očevom xepu napipa čudnu kutiju. U njoj 
su ležala drvca sa zadebljanim vrhom. 
Stranice kutije bile su hrapave. Pošao je 
prema građevini da nađe oca. On će zace- 
lo znati, bilo bi čudno da ne zna, kakvi su 
to neobični štapići. Jer on radi pri samom 
vrhu piramide. Jer on je, kako je mnogo 
puta s ponosom pričao, među prvima 
preložio kako da se dođe do svetlosti. 

Dečak je vrteo drvce među prstima. Do- 
šavši do piramide, a njenu visinu nije mo- 
gao ni da zamisli, seo je da sačeka oca. 
Prevukao je debljom stranom štapića pre- 
ko hrapavog dela kutije. Na vrhu malenog 
komada drveta pojavio se plamen. Svet- 
lost je topila mračne blokove, tama se sli- 
vala niz ulice. Ljudi sa piramide, zbunjeni i 
prestravljeni, leteli su ka zemlji. Dečak je 
radoznalo gledao oko sebe. Video je kuće, 
oguljene i sive, video je izrovane ulice. U 
pričama starijih selo je izgledalo mnogo 
lepše. 

Ljudi su uspaničeno trčali ulicama. Stariji 
čovek, iskusan i smiren, jedan od onih 
koji su se nekada davno izborili za grad- 
nju piramide, pritrča dečaku i pljunu na 
šibicu. Iz okolnih ulica, iz ruiniranih kuća 
Ijudi su prilazili i pljuvali šibicu. Sve dok 
se na mestu gde je dečak stajao ne stvori 
jezero. Umiše se u njemu i krenuše da se 
odmore. Čekale su ih godine i godine mu- 
kotrpnog sečenja tamnih blokova, teglje- 
nja, slaganja. Ali na vrhu piramide, sada 
u to više niko nije sumnjao, sigurno ima 
svetlosti. Laku noć! 


Kad uključim televizor, 
proguta me tama. 

Vesna Denčić 


LEČENE MRAKA 

Pritiskao mrak gust kao testo 
Prst pred okom ne vidimo često. 

Nigde tračka svetlosti i nade - 
Šta li drugi s mrklim mrakom rade? 

Dosadilo živeti u mraku 
Morali smo da smislimo caku. 

I smislismo: Mraku se ne damo! 
Zažmurismo - da mrak ne gledamo! 

Nađe izlaz pametna nam glava: 
Žmurenje nas od mraka spasava! 

Ovaj metod predlažemo svakom - 
Opšti mrak se leči ličnim mrakom! 

Rastko Zakić 


ZEMLJA ZALAZEĆEG SUNCA 

U Srbiji, dok slavimo junce, 

Svakog jutra zalazi nam sunce. 

Nekad zbilja drukčije je bilo: 

Izjutra je sunce izlazilo! 

Ali nama ni ovo ne smeta: 

Drukčiji smo od ostalog sveta! 

Rastko Zakić 


INDIJANCI 

Gledamo u daljinu, propinjemo se na 
prste, zaklanjamo rukom oči od sun- 
ca, ali ništa. Ni traga. Srećom, setio 
sam se filmova o kaubojima i 
Indijancima. Kleknuo sam i prislonio 
uvo na zemlju. Jasno sam čuo - stižu 
promene. 

Đorđe Otašević 


Obogatili su se preko noći 
zato što je mrak trajao 
dugo. 

Milan Beštić 


Đorđe Otašević 

STRANI PLAĆENIK 

E, sad, jebem li ga, od čega je umro. АГ jedno je sigurno, bio je strani plaćenik. 
Nosio je francusku beretku, ishabane "najke" na nogama i jaknu sa nekim stranim 
rečima na leđima. I stalno je gunđao protiv onoga i ovoga, naročito. Uvek mu je 
nešto falilo što je tipično za takve protuve. Da je on makar malo patriota ne bi 
bio uvek tako namrgođen, netrpeljiv, već dostojanstven, smiren i vazda 
nasmejan. 

A kost i koža, kao da leba ne jede. Tako izgledaju jedino teški bolesnici i 
narkomani. Sigurno mu je naređeno da bolje ne izgleda. I vrzma se oko 
kontejnera, pretura nešto kao socijalan slučaj da neko ne posumnja da mu 
pristižu onolike devize iz inostranstva. Pa stalno skuplja stare novine, za njega ni 
jedan podatak nije zastareo. Uvek takvi nešto nađu ako traže. Danju vuče ona 
kolica sa hartijom, a noću u svojoj jazbini prelistava i otkucava. 

Svuda su se njegovi uvukli. Tako je u zvaničnoj verziji umro od gladi, hladnoće i 
bede. Eto, čak su mu i smrt uredili tako kako im odgovara, pa će oni već 
iskonstruisati sliku o nama koja gora ne može biti. Šta para učini od čoveka! 

Istražni organi koji su detaljno pretresli njegovo mesto boravka, ustvari jedan 
kamuflirani brlog, nisu našli ništa. Ni pišljivi cvonjak, ni hartijicu od tolikog papira 
koja bi nešto otkrila. Oprezan, nego šta! Takvi su oni! Da je patriota zar bi on 
toliko zazirao, nego bi i život dao ne obazirući se. Ovaj je velike pare sakrio na 
sigurno. A možda je vodio neki tajni raskalašni život rasipajući novac na 
svakojake poroke. U prilog tome govori pronađeni listić sportske prognoze i dva- 
tri loza. Eto, kockao se, a to može samo onaj kome pretiče. 

Postoji još jedna mogućnost, a ta nam je pretpostavka najmilija, da ga gazde nisu 
isplatile. Došlo naše i kod njih, nemaju ni oni pare za bacanje na ovaj naš domaći 
ološ. To bi i govorilo u prilog tezi da je mrski agresor napao našu malu, 
siromašnu zemlju jedino iz krajnje bednih interesa. 


Raša Papeš 





Mnogo smo ponosan narod. 
Kontejnere osvajamo iskljudvo noću. 

Vladan Sokić 

IZ DNEVNIKA BUDUĆEG LUDAKA 


Policija je riješila slučaj. 

Našla je ko je priznao krivicu. 


Je li to policija? 

Hteo bih da poručim jedno samoubistvo. 

Naše plate jesu male 

ali poklonu se u zube ne gleda. 


Rođen sam u Srbiji i izraziti sam 
patriota. Volim ja našu Nemačku. 

Iste pjesme ćemo slušati sve dok ne 
promijenimo spomen - ploče. 


Srbin je ludak svoje vrste. 

Ne mozete imati i lepšu polovinu 
i da je čitava. 

Moje dijete je iz mješovitog braka. 
Umiješao se komšija. 


Rade Petković 


Ratovi gube na ceni. 

Evropa ohrabruje kukavice. 

Sudi se samo sitnim lopovima 
jer su današnji sudovi sitni 
za krupne kriminalce. 

Ne pristajemo da budemo deo sveta. 

Mi smo protiv delimičnog rešenja. 

Lane su našu opoziciju činili pacovi i 
hijene. U sadašnjoj su samo domaće 
životinje. 

Tek kad smo pobedili ceo svet, 
prešli smo na domaće obračune. 
Poslastice se ostavljaju za kraj. 

Naši zločinci su patrioti. 

Više vole naše pacovske kazamate nego 
hotele u Hagu. 


Vitomir Teofilović 

Srbi su narod koji zna za meru. 

Želimo da komšiji crkne samo krava. 

Pavle Teofilović 


U Srbiji će ponovo biti uvedeni 
žandarmi, 

jer su u narodu ostavili najjači utisak. 

U rasvetljavanju ubistva policija je imala 
čak 50% uspeha. Uspela je da otkrije 
leš. 

Policija voli dobre saradnike. 

Znaju da od njih uvek bude neki dobar 
urednik. 

Propevao je u policiji, 
a posle je nastupao i za svoju dušu 

Svi mi čvrsto stojimo iza predsednika, 
ali je šef obezbeđenja tu bez 
konkurencije. 

Niko nije umro od batina u miliciji, 
a ako je toga i bilo - bilo je to za 
njegovo dobro. 

U zatvor su se nekada nosile cigarete, 
ćebe i četkica za zube, ali je policija 
uhapšenima trajno rešila problem sa 
zubima. 

Zločinac se uvek vraća na mesto zločina. 
Žrtva nema potrebe za tom vrstom 
rekreacije. 

Masovne grobnice su zločin, 
jer ovde svako mora da bude 
pojedinačno pokopan. 

Atentator je pokušao da ga ubije, 
ali je telohranitelj bio brži. 

Teško je biti Srbin u Srbiji, 
ali meni je to od prve uspelo. 

I golim okom se vidi da su pripadnici 
vladajuće partije lepši i pametniji, 
a tek kad uključimo reflektore i 
kamere... 

Pulicera bi otpustili iz RTS-a. 

Novo vreme traži nove Ijude. 

Ne razumem RTS. 

Pored ovakve vlasti nama nije potreban 
satelit za Ameriku. 

Imali bi i naši novinari šta da kažu 
narodu, ali su zauzeti pripremanjem 
informativnih emisija. 

Na ambasadorska mesta u strane zemlje 
šaljemo nesposobne Ijude. 

Što da dopuštamo odliv pameti? 

Bomba ubačena u kafić nije imala za cilj 
da bilo koga uznemiri, ali Ijudi koji 
stalno sede za šankom zaista imaju 
tanke živce. 

Ova teritorija je suviše mala za državu 
a suviše velika za duševnu bolnicu. 

Ali sa ludacima se nikad ne zna. 

Srbija je ranije bila poznata u svetu po 
šljivama i svinjama, a sada je obrnuto. 

Milan Todorov 

Mi na Balkanu smo protiv rata zvezda, 
jer tako ne možemo da se koljemo. 

Milan Beštić 



HOĆU DA VLADAM 


IZBOR 


Veliki vođo - kućo stara 
Proglasi me za vladara 
Pa onda iz glavnog grada 
Gledaj kako se narodom vlada 

Izdaću odmah naredbe stroge 
Opoziciji polomiti noge 
Bundžijama poizbijati zube 
Okupatorima reći da se gube 

Narediću lukavoj policiji 
Da se drži zakona i pendreka 
Nas dvojica - u jakoj koaliciji 
Vladaćemo bar pola vijeka 

Ako ne pristaješ - majka mu stara 
Proglasi me bar za svog vrtlara 
Pa da obojica iz debelog hlada 
Gledamo kako država propada 

Živko Vujić 


HAPPY-GRAMI 

Zbog uzaludnog truda 
političara mi je žao: 
jer, i da govore istinu, 
narod bi im verovao! 


Živiš u surovim društvenim okolnostima, 
isfrustriran i nemoćan da radikalno izmeniš 
svet oko sebe. Ipak, pokušavaš i tako se 
odlučuješ da kreneš putem bez povratka. 
Ubijaš čoveka. Zbog toga si prinuđen da 
odležiš deset godina. 

Izlaziš sa robije i shvataš da se svet nije ni 
malo popravio. Ponovo ubijaš, ovog puta u 
pitanju je petostruko ubistvo. Robijaš 
narednih petnaest godina. 

Izlaziš kao sredovečan čovek. Nepogreši- 
vo uviđaš da se svet užasno malo popra- 
vio. Ništa ti drugo ne preostaje nego da 
postaneš serijski ubica. Sa beskrajno duge 
robije vraćaš se kao starac kojem nije 
mnogo ostalo od života. 

Zablude i iluzije za tebe više ne postoje: 
svet se definitivno ne može promeniti na 
bolje. Ali zato ti možeš da ga napustiš i 
odeš na mnogo bolji svet. Ulaznica za to 
je još samo jedno ubistvo. Uzalud namičeš 
omču, jer nemaš snage za to. 


Vladan Sokić 


Svi moji zahtevi su ispunjeni. 
U formularu više nema mesta. 


Za vlast nema 
teže kazne 
od zabrane 
da se "mazne"! 


Svoje prve knjige objaviću pred smrt, 
kako bih se što kraće stideo ranih radova. 

Ćutanje je zlato! Ćutanje je zlato! Ćutanje 
je zlato! 


Unutrašnji odnosi 
u zajedničkoj kući 
sveli su se na to 
kako drugom "zavući"! 


Krstim se desnom rukom. 

U levu me je ranio jedan policajac. 

Amerika je mnogo jaka. 

Mogla bi volu rep da iščupa. 


Rade Jovanović 


Milan Beštić 

Nove knjige 


Tako je govorio Pinokio 


MtL.U llltSd 

TAKO J£ 
OOVOBIO 
FINOKIO 


Milan Beštić, 

Beografiti, Beograd 2001 

Da li Pinokio laže i dok misli ili samo kada govori? Na to pitanje 
adekvatan odgovor ne bi mogao da pruži ni sam Pinokio, naprosto 
zato što se u istinitost iskaza već unapred sumnja. I kako sad lošu 
reputaciju jednog drvenog lutka dovesti u sklad sa nekim drugim 
lutkama koje figuriraju na sceni? Idealnog rešenja nema iz prostog 
razloga što je broj lutaka vremenom toliko narastao, da se stiče 
utisak kako je ceo svet pretvoren u lutkarsko pozorište i da svačija 
glava visi o jednom tananom koncu. No, ukoliko nema idealnog, 
onda treba potražiti rešenje koje će zadavati najmanje muka. 

Recept koji nudi Milan Beštić u svojoj novoj zbirci aforizama Tako 
je govorio Pinokio glasi: 

Ja sam sitna boranija, ali ona najfinija, 
bez konca. 

Sa ovim aforizmom se možete složiti, ali i ne morate, jer Milan Beštić nije imao 
pretenzija da deli lekcije iz dobrog vladanja. Naprotiv, njegova "misija" sastojala se u 
tome da na jedan pronicljiv i često duhovit način ukaže: kako izgleda kad likovi iz 
basne počnu da nam pričaju bajke. A da smo nekoliko poslednjih decenija slušali samo 
bajke, svima je više nego jasno. Glas satiričara, koji se najčešće kvalifikovao kao 
šamar otrežnjenja, bio je gušen svim raspoloživim sredstvima, ali i pored toga nije 
mogao biti potpuno ugušen. Popuštanjem stega i političkih pritisaka, u periodu 
tranzicije iz političkog jednoumlja u, kako bi cinici rekli, period bezumlja, počeo se 
otvarati prostor za slobodnije kritičko mišljenje. Taj plodonosan period u kojem su 
satiričari oštrili pera, doneo je niz književnih dela trajne vrednosti. Autori satiričnih 
napisa množili su se kao pečurke posle kiše, što se svakako može pripisati 
maksimalnoj zagađenosti okruženja. 

Iskopali su mu oči. 

Sada im je slepo privržen. 

Višepartijski sistem je nepotreban. 

Ionako možete glasati samo za jednu partiju. 

Mole se građani da ne stvaraju kućne zalihe novca 
jer će država doštampati potrebne količine. 

Crveni tepih diskretno upija krv. 

I pre objavljivanje svoje prve knjige Cvrčak svira himnu (1990) Milan Beštić bio je 
već dobro poznat široj čitalačkoj publici, da bi potom knjigom Cvrčak je pojeo mrava 
(1996) svoj rejting povećao i učvrstio. Iako, prema sopstvenom kazivanju, retko piše 
erotske aforizme, aforizmom Volim seks i rado ga se sećam, ušao je u narod. Štaviše, 
taj aforizam proglašen je za aforizam decenije. 

Specifičnost Beštićevog stila ogleda se i u jednostavnosti iskaza, ali samo do 
površinskog sloja: kada izgleda da bi svako mogao to isto da napiše. A da to nije tako 
i da nije lako postići lepotu jednostavnosti, svedoče njegovi brojni aforizmi koji 
odudaraju od šematskih prikaza, čak i zbog tematske raznovrsnosti. 

Betoven nije nikada postao veliki slikar 
zato što je bio gluv. 

Na vratima auto-škole piše: 

OBUKA VOZAČA 

Znaju li oni i nevozače da obučavaju? 

Prodajem ženku rotvajlera. 

Mužjak. 

Frizerskom salonu za decu 
potreban anesteziolog! 

Na kraju treba napomenuti i to da Milan Beštić među kolegama važi za aribtra kada se 
radi o nenamernoj podudarnosti ili velikoj sličnosti teksta (muče nas iste teme i 
problemi), zato što napamet zna neverovatnu količinu aforizama. Stoga je njegov 
doprinos u sprečavanju plagijata ogroman, na sreću autora koji mu se obrate za 
pomoć, ali i za čitaoce. 

Vesna Denčić 

Gramatika u bermudama 

1. Fonetika 

1.1. Glasovi 

II Podvucite bezvučne suglasnike 

1. Mogli bismo da hranimo pola Evrope, ali nećemo. Neka pocrkaju od gladi! 

(RAZOČARANI DIPSOMAN) 

VII Podvucite poluvokale 

5. Dan žalosti je izvanredno uspeo. Razišli smo se tek pred zoru. 

(HAŠID EL RAŠID) 

XVI Podvucite reči sa najmanje dva prednjonepčana glasa 

1. Pozovite dželata. Hoću da platim. 

2. Vaša svetlosti! Izgoreli su osigurači! 

3. Znam čoveka. Još na suđenju smo sedeli u istoj klupi. 

(MARKANTONI) 

XVIII Podvucite reč(i) sa najmanje jednim dvousnenim i jednim 
zadnjonepčanim suglasnikom 

2. Uskoro će Jugoslavija biti kao Švajcarska - imaće tri službena jezika. 

3. Šta mi vredi što sam glup kad nemam ni dinara. 

4. Kada budemo ekološka država, niko neće smeti ni da prdne. 

5. Radim za eksere - firma mi duguje nekoliko tona. 

6. Juče mi je došao u ruke Narodni kuvar. U slast sam ga pojeo. 

7. Kažu da srpski ima sedam padeži. Na prsti jedne ruke da gi izbrojiš. 

(WITCHY) 

1.2. Slog 

IV Podelite, prema fonetskim pravilima, reči na slogove 

2. Tata, oprosti se od večere. Mačka je pobegla. 

(INDICA) 

6. Prodajem rasnog cvrčka - dva puta cvrc, tri puta cacib. 

(LUDAK U RAZVOJU) 

2. Morfofonologija 

2.1. Akcenti 


III Podvucite nenaglašene reči 

9. Daleko od očiju, daleko od nišana. 

10. Potop je samo jedan vid navodnjavanja. 

11. Vlast brine da narod ne počne da puca od zadovoljstva. 

(MACROSOFT) 

VIII Podvucite reči sa dugim akcentima 

8. Kakav ste vi patriota - nemate ni televizor! 

9. Vođa je čovek bez straha i mane. O pameti da i ne govorimo. 

(ALEKSANDRA) 

VII Zaokružite grafite u kojima podvučene reči imaju dug akcenat (silazni ili 
uzlazni) 

1. Rodio sam se u siromašnoj porodici, čime i moja deca mogu da se pohvale. 

2. Turci nemaju problema sa natalitetom. Oni znaju kako se nabija na kolac. 

3. Ne razumem se u politiku. Da li je to dovoljno za prijem u vašu stranku? 

4. Poklonio sam sudiji karton viskija. Da se u mom slučaju ne drži zakona kao pijan 
plota. 

5. Lako ćete prepoznati policajca u civilu - jedino on nema modrice. 

6. Pao sam u depresiju. To je sad u modi. 

7. Ko redovno plaća komunalije, ima pravo da se snabdeva iz kontejnera. 

8. Rado gledam informativni program RTS-a. Jedino mi smeta ton. 

9. Ko je izgubio svaku nadu, taj zna program vladajuće partije. 

(PERA BUMERANG) 

XI Zaokružite grafite u kojima podvučene reči imaju uzlazne akcente 

6. Ko kaže da u ovoj zemlji nema para! Evo . ja sam prodao bubreg pa sam kupio 
farmerke. 

(STRANAC) 

7. Imam za hleb. Za mleko tražim sponzora. 

(TALE BOY) 

XVIII Podvucite reči sa kratkosilaznim akcentom 

4. Iskustvo je ono što bi nam starci preneli da nisu izlapeli. 

5. Ja sam antialkoholičar. Čim ugledam rakiju, pođe mi voda na usta. 

6. Pre ženidbe matorom bogatašicom nisam imao ništa. Moja deviza je bila: Ništa pre 
braka. 

7. Pivo je snažan Ijubavni napitak. Što ga više pijem, sve ga više volim. 

8. Pijan sam kao majka, što dokazuje da je alkoholizam nasledna bolest. 

9. Policajca u civilu je lako prepoznati - ne nosi uniformu. 

10. U našoj agenciji ubistvo ne morate plaćati unapred. Isporučićemo vam leš 
pouzećem. 

11. Patim od kompleksa niže vrednosti. Mislim da nisam genije. 

12. Nastavnik istukao đaka. To je školski primer nasilja. 

13. Ja sam veoma pobožan. Molim Boga da komšiji crkne krava. 










14. Imam odličan apetit. Menjao bih ga za jetrenu paštetu. 

15. Ne držim kućne Ijubimce jer nema pas za šta da me ujede. 

(SOFRONIJE LEGHORN) 

2.2. Glasovne alternacije 

I Zaokružite grafite u kojima je u podvučenoj reči izvršeno jednačenje po 
zvučnosti 

1. Tiše sa parolama, moaao bi neko čuti! 

2. Zbog nedostatka asfalta, ulicama ćemo menjati samo imena. 

3. Pristalica sam makrobiotičke ishrane. Jednu svinju pomešam sa tri zrna integralnog 
pirinča. 

4. Ubio sam dve muve jednim udarcem . I to onda kad im je bilo najlepše. 

5. Tamo gde žive Srbi biće srpska zemlja. Zbog jednačenja po zvučnosti. 

6. Prelazim na podvodni ribolov. U vazduhu nisam imao uspeha. 

7. Otkrio sam toplu vodu, ali je iscurela kroz rupu na saksiji. 

8. Torta je na tri sprata, ali postoji mogućnost dogradnje potkrovlia . 

9. Mole se arađani da ne stvaraju kućne zalihe novca jer će država doštampati 
potrebne količine. 

10. Meso ne jedem iz verskih razloga. Verujem da je skupo. 

11. Čitav život proveo sam u bedi, ali, srećom, to se samo jednom dogodilo. 

12. Smrt pacijenta remeti dalji tok lečenja. 

13. Imam trideset godina i još nemam devoiku . Ne da mi žena. 

14. Odevena striptizeta tehnološki je višak. 

15. Lek nije delovao jer je pacijentu istekao rok upotrebe. 


(PINOKIO) 


IX Podvucite reči u kojima je izvršeno jotovanje 

1. Istorija je pisana krvlju sve dok nije izmišljeno hemijsko oružje. 

2. Cvet čuvarkuća može da zameni gorile ispred rezidencija. Slične su inteligencije. 

3. Samoubistvo nije rešenje. Samo bude jedna budala manje. 

4. On je rođeni negativac. Jedino je pozitivan na sidu. 

5. Ja sam kupio tanjir, žena brushalter. A nemamo šta da stavimo u njih. 

6. Jedem tri puta dnevno. Svaki peti dan. 

7. Izašla mi je slika u novinama mada je fotoreporter, zapravo, slikao kontejner. 

8. Treba nam plaćena vojska. Da Ijudi ne ginu badava. 

9. U pravu su popovi što naplaćuju opela u markama. Šta će pokojniku devize na 
onom svetu. 

10. Policija je pretukla slučajnog prolaznika. Nije hteo da se raziđe. 

11. Nemamo para za uvoz lekova pa smo prinuđeni da izvozimo bolesnike. 

12. Deda se prevrće u grobu. Nestrpljiv je pred izbore. 

13. Šta će Srbima izlaz na more! I u kupatilu se retko kupaju. 

14. Kelner, donesi jednu srpsku salatu! Neka svi vide kakav sam ja patriota. 

15. Ja redovno vršim svoje bračne dužnosti čime mnogi neoženjeni muškarci ne 
mogu da se pohvale. 

16. On, Ona i mi. Dakle - kompletno ludilo. 


(PERA BUMERANG) 


3. Morfologija 

3.1. Promenljive i nepromenljive vrste reči 

I Zaokružite grafite u kojima je podvučena promenljiva reč 

6. Impotentni vođa noću buši rupu u Ustavu. 

7. Naš vođa je najbolji u zemlji. 

8. Kod dobrog tiranina Justicija nije boginja, već sluškinja. 

9. Idiot je kod starih Grka bio čovek koji se ne bavi politikom. Gledam sinoć prenos 
iz Skupštine i čudim se tim starim Grcima. 

10. Kako ie naš fudbal nekada bio dosadan. Derbi se, na primer, igrao devedeset 
minuta. 

11. Najteže opekotine nastaju od usijane glave. 

12. Prećutao sam rnu sve po spisku. 


(HONORARNI SUDSKI DOSTAVLjAČ) 

3.2. Imenice 

VII Zaokružite grafite u kojima su podvučene imenice srednjeg roda 

1. Geometar je izabran za sudiju Ustavnog suda. Do sada su tu privilegiju imali samo 
ekonomisti. 

2. Propast Amerike je neminovna. Svi iz reda za hleb su se složili s tim. 

3. Rođen je u Srbiji, a umro u inostranstvu. U rodnom selu . 

4. Izvinjavamo se saveznicima što smo pucali na njihove avione. Mislili smo da nas 
bombarduje nepriiateli . 

5. Može i ovako i onako. To je naš principijelan stav . 

6. Mi Srbi smo veliki ratnici . Mi u rukama držimo pola Srbije. 

7. Nije nam jasno zašto se uhapšeni poziva na Ijudska prava kad posle informativnog 
razgovora uopšte nije ličio na čoveka. 

8. Sačuvali smo oaniište . Njega smo prvog spakovali. 

9. Lako je neprijatelju. I mi bismo pobedili da imamo tako slabog protivnika . 

10. Ministar je ostvario harmoniju između duha i tela . Ugojio se kao svinja. 

11. Pojave kanibalizma pokazuju da ni najugroženiji neće ostati gladni. 

12. Mislio sam da živimo kao stoka. A onda sam gledao film o stočarstvu u Danskoj. 

13. Počeo je post . Ali ja nemam novca za pojačanu ishranu. 

14. Na Zapadu komšija ne kolje komšiiu . Oni su strašno otuđeni. 

15. Predsednik je obišao ranienike . To ih je dotuklo. 

(HAŠID EL RAŠID) 


Šifre: 

Pinokio - Milan Beštić 

Hašid el Rašid - Momčilo Mihajlović 

Razočarani dipsoman - Momčilo Mihajlović 

Markantoni - Goran Dokna 

Witchy - Marija Joksimović 

Macrosoft - Dragan Mirović 

Pera Bumerang - Dejan Milojević 

Sofronije Leghorn - Tomislav Mrković 

Honorarni sudski dostavljač - Boško Marinković 

ostale šifre - autori nepoznati priređivaču Dr Đorđe Otašević 

Poznavanje svega 2 


EMOCIJA 

Smetnja koju treba prevazići ako je 
neophodno razmišljanje. Primera radi 
reči "Puki siromah" sadrže prevelik 
emocionalni naboj, što ometa. Kada se 
siromašni pravilno nazovu "Vlasnici 
bez igde ičega" moguće je i njih svrs- 
tati u kategoriju "Vlasnici" čime je 
problem ne samo pravilno postavljen 
nego, već samim tim, i rešen. 

FORMULAR 

Formular mora biti ispravan, pa makar 
niko ne razumeo o čemu se radi. 

Dosledno pridržavanje pravila da se 
formulari koji sadrže greške bacaju, u 
krajnjoj liniji, vodi tome da se bace 
tone i tone formulara na kojima, usled 
neke omaške u procesu štampanja, 
nije odštampan nikakav tekst. 

Ovo ne bi trebalo bacati. Dovoljno bi 
bilo uvideti da bi se taj otpadni mate- 
rijal mogao prodavati kao tzv. "čista 
hartija". Ali, da se to uvidi, potreban 
je omniološki pristup, jedini koji omo- 
gućava da se svaki komad čiste hartije 
vidi kao formular na kome nije štam- 
pano ništa, upitnik koji nezaintereso- 
vani šalju onima kojima nije ni do če- 
ga. 

GLISTA 

Prirodni materijal za dobijanje "grisi- 
na" metodom "napravi sam". Metod: 
glistu željene dužine potopiti u "mušku 
vodu" ili neki drugi afrodizijak, a po- 
tom je sušiti na suncu. 

GREJANJE 

Veliki problem savremenog Čovečan- 
stva, grejanje, u stvari je izlišno upra- 
vo tamo gde se upražnjava, tj. unutra. 
Sobe uopšte ne treba zagrevati. U sva- 
koj sobi, već samim tim što je soba, 
vlada sobna temperatura, dakle upravo 
ona na kojoj čovek najbolje uspeva. 
To je jedno od velikih a nezapaženih 
dostignuća Arhitekture. Čak i kada je 
u sobi deset stepeni ispod nule, 
temperatura je nesumnjivo sobna, jer 
spoljašnost je smeštena napolju, i 
zaista je žalosno što čak i to treba po- 
sebno podvlačiti. 

HLADNOKRVNOST 

Sve rasprostranjenija, što se vidi i iz 
sledeće izjave: "Kako ste vi hladno- 
krvni - to je za priču! Satima pijete sa 
mojim budućim lešom i niko okom da 
trepne!" 

нмм... 

Ova malo poznata, iako stalna, misao 
Rodenovog "Mislioca" zvuči uverljivo i 
kao improvizacija. Ipak, mnogo je čas- 
nije potkrepiti to konkretnim podaci- 
ma, i, po mogućstvu, predložiti alter- 
nativna rešenja. 

INDIGO 

Pronalazak koji omogućava da se ono 
što čovek posle nije hteo da kaže po- 
javi u više primeraka. 

IZREKA 

Izreka - ili aforizam - pokatkad pred- 
stavlja misao koja se nada da će je 
sadašnjost propustiti u budućnost, 
zahvaljujući tome što je nije shvatila. 

Sama po sebi ne predstavlja problem; 
problemi počinju tek od onoga koji je 
pročita. Od značaja je i odnos veličina 
i čitaoca i mislioca u nekom trenutku, 
kao i pitanje da li je mislilac živ kada 
ga čitaju itd. 

Aforizam, odnosno izreka, veoma je 


KUĆA 

Nastamba dobijena ograđivanjem prosto- 
ra. Na žalost, tu se mogu desiti opasni 
previdi, ali oni se ispravljaju, što se vidi i 
iz izveštaja "Srušili kuću da postave ka- 
men-temeljac". 

LOM 

Kada se radi o lomu (prelomu) mišići ni- 
su ugroženi; dovoljno je usredsrediti 
pažnju na kosti. U izvesnom smislu kos- 
tur skoro uvek nadživi čoveka, ali u kak- 
vom stanju? Zato svaka iole razumnija 
osoba shvata koliko je lepše i bolje lo- 
move obavljati pod kontrolom lekara. 
Doživljavati lomove spontano, u slobod- 
noj prirodi, to otežava transport odnos- 
nog lica, ako uopšte i naiđe dok je lice 
još lice a ne posmrtni ostaci. Prisustvo 
skijaškog odela povećava opasnost od 
zagađivanja otvorenih preloma na više 
mesta. U sterilnim uslovima klinike, uz 
to, vlada sobna temperatura, te nema ni 
opasnosti od promrzlina, a nisu zanemar- 
Ijive ni uštede na skijama koje u kliniku 
nije potrebno nositi, usled čega se ne 
mogu ni oštetiti. 

Ako kost lomi lekar, čovek može lično da 
odabere mesto preloma - što nikada nije 
beznačajno - prema vlastitim ukusima i 
potrebama. Uz to, takav prelom će naj- 
verovatnije biti čist, bez parčića kostiju i 
posledica. Oblaganje gipsom se u ovom 
slučaju vrši odmah po lomljenju, bez če- 
kanja, jer se gips može pripremiti unap- 
red, zahvaljujući tome što je prelom 
ugo- voren i samim tim pogodno lociran 
u dimenziji vremena (tzv. "temporalna 
lokacija multiple frakture"). 

Svaki drugi pristup ovoj materiji graniči 
se sa naprosto samoubilačkom neoprez- 
nošću. 

Razumljivo je da ima plašljivih unesreće- 
nih koji odbijaju da budu unesrećeni. Ta- 
kođe, ima zamislivih slučajeva u kojima 
sam lekar odbije pružanje ovakve usluge 
i ne želi da sasluša nikakve razloge. Pod 
takvim okolnostima preporučuje se stav- 
Ijanje gipsa bez lomljenja. To je manje 
bolno, a pruža i druge prednosti. Na 
primer, znatno je lakše savršeno uskladi- 
ti datume skidanja gipsa i odlaska. Ovo 
rešenje spasava od izlaženja iz bezbed- 
nosti planinskog doma isto koliko i 
autentičan lom, i dopušta čoveku da iz- 
begne ono što ga čeka napolju, na lo- 
kacijama poetski nazvanim "Smučareva 
stena" ili "Izletnikov ponor". Postoje još i 
mnoga potpuno bezimena mesta koja 
samo čekaju da čovek izađe pa da, pod 
njegovim imenom, gordo stupe u geo- 
grafiju okoline. Priroda u ovakvim prede- 
lima postoji samo kao potencijalno nala- 
zište unesrećenog, pa i to samo ako on 
ima mnogo sreće. Stoga je humanije za- 
državati se na mestima gde je čoveka 
lakše pronaći (bar-pult, i sl.) nego pri- 
nuđivati ekipe spasilaca da se, u potrazi 
za čovekom, vrzmaju kroz nemoguće 
prirodne uslove, pogodne samo za odr- 
žavanje svečanih nepogoda, mazohis- 
tičkih simpozijuma, i tektonskih poreme- 
ćaja. 

LJUBAV 

Masovna pojava, u vezi sa kojom je sve 
jasno, što potvrđuje i sledeći isečak iz 
života: 

"Agronom mužjak na lepoj lokaciji i soči- 
vo za oko za sve vrste automobila protiv 
štenećaka postavljam. Muška garderoba 
sa početka devetnaestog veka možete 
postati industrijom za izradu salame, ili 
na probu srce diferencijala sa dve osovi- 
ne, garantovano nepokvarljivo, prilikom 
preuzimanja aroma odlična. Šestomeseč- 
ni uspeh uz obaveznu kaparu sa jed- 
nakim plodištem i medištem, i ortak fi- 
nansijer u pakovanjima od po petnaest 



jezgrovit, te zahteva izvesno "učitava- 
nje". Veličina mislioca poziva na učita- 
vanje i određuje prirodu učitanog; u 
Neronove aforizme malo ko će učitava- 
ti Ijubav prema bližnjem. Zahvaljujući 
tim okolnostima svaka misao je afori- 
zam (čak i "Međutim" ili "Paaa..." ili 
"Sada je devet i dvadeset") ako je 
kaže prava osoba. Trud uložen u 
izreke izlišan je. Mnogo je bolje postati 
prava osoba a kasnije će se, u vezi sa 
takvom osobom, ionako ispostaviti da, 
praktično, osim izreka ništa nije ni go- 
vorila. 

JA 

Veoma rasprostranjena osoba kojoj bi 
mnogo bolje bilo da pazi šta radi. 

JUČE 

Kako vreme prolazi, sve više se sazna- 
je šta ima novo juče. 


kilograma. Slike gravirane od švedskog 
granita za tov i zapat! Garantovan uspeh 
u Ijubavi plaća se pouzećem, uz topionik 
za vosak psa šarplaninca sa roždanikom i 
trepetnikom. Nabavite što pre. Hiljadu 
saveta kako osvojiti ženu od crnog guž- 
vanog laka i narodnu nošnju, havarisa- 
nu, uz sadnice džeferdara više sorti! 
Kozmetički salon za negu lica i tela, 
crnomanjast, visok sto devedeset santi- 
metara, i dečja duboka supruga na liniji 
"Dvojke"; za probu - menjamo glavu dok 
čekate. Zaposlen u Beogradu nižeg ras- 
ta, sa stanom lakši invalid, odličan naro- 
čito na preponama, traži ženu suprotnog 
pola radi zasnivanja. Ženska osoba može 
biti nežna, kovrdžava ili sa drugom ma- 
njom fizičkom manom, prefinjena i pri- 
jatne spoljašnosti, za osobu istih osobi- 
na, ali crnka da je, zgodna, ženstvena i 
sa oblinama (jer sam i ja takav) vredna i 
sa delimičnim znanjem engleskog, kor- 
pulentna i bez obaveza (s tim što u obzir 
dolaze i šnajderke) ali da je naklonjena 
iskrenosti radi budućnosti. Šifra: Solidan 
Mladen (može dete) pogonski mladić, 
stan uskoro želi..." 


Zoran Stanojević 

KAPACITET 

Sirena za uzbunu u zatvoru Ševenin- 
gen u Hagu najavljivala je neka vrlo 
ozbiljna dešavanja. I zaista, robijaši su 
se žestoko pobunili i zahtevali hitan 
sastanak sa Upravnikom zatvora. Zbog 
ozbiljnosti situacije i njihove upornosti 
Upravnik je bio prinuđen da ih primi. 

Delegacija robijaša je odmah prešla na 
stvar. 

- ON ne može biti zajedno sa nama! - 
izneli su glavni problem. 

- Ko? - pravio se nevešt Upravnik. 

- Znate vi dobro ko! - besneli su ro- 
bijaši. - ONM Najveći ratni zločinac!! 

- Ali, zašto? - čudio se upravnik. 

- Kako zašto?! Ima ovde i ubica, ali ON 
je odveo u smrt hiljade i hiljade Ijudi, 
ima i palikuća, ali on je spalio stotine 
sela i gradova, ima lopova, ali on je 
pokrao milione i milione, ima manijaka, 
ali on je omogućio hiljade silovanja... 
Za takvog nema mesta među nama! 

Upravnik je pokušao da ih ubedi, ali 
robijaši su ostali nepokolebljivi u svom 
zahtevu. ON ili mi! 

Na kraju je Upravnik morao da popusti 
i smestio je novoprimljenog potpuno 
samog u poseban potpuno prazan 
zatvor. Kad je takav kapacitet. 

Slobodan Simić 


TELEFONSKI POZIV 

- Halo, halo! Čuješ li me voljena?! Ja 
sam. Tvoj najmiliji. Kako koji? Pa, tvoj 
muž! Da, draga, tako je. Nisam se 
odavno javljao, ali odavde se veza stra- 
hovito teško uspostavlja. Dobro sam. 
Nije loše. Pamtim i gora vremena. Dra- 
ga, šalu na stranu, hrana je dobra. Pa, 
dobro nije kao kad ti kuvaš. Znaš ono 
jednom kad si skuvala ručak? Ne, nije 
tačno da ima pet jela i da može da se 
bira. Smeštaj mi je takođe okej. Draga, 
imam uvek toplu vodu, čak prevruću. 
Umalo se sad neki dan nisam ošurio. 
Problem mi je velika vrućina ovde. Od- 
lično greju. Ne znam šta lože, ali dobro 
greju. Ovde vladaju paklene vrućine. 
Slušaj draga, ovde imam dobro društvo. 
Zamisli sve moji partijski drugovi. Da, 
da, i ovde me slušaju i poštuju moje di- 
rektive. Halo, halo, imamo čak i partij- 
ske sastanke i mogu ti reći da ovde Ijudi 
na nas gledaju sa simpatijama... Draga, 
puno mi nedostaješ. Voleo bih da si ov- 
de. Svi bismo voleli da si ovde. Draga, 
zaista ne znam kada ću izaći. Neko kaže 
da ću ovde ostati večno, ali to su pesi- 
mističke tvrdnje. Ne, ne draga, nisam ja 
dobio doživotnu robiju. Ko je uopšte po- 
menuo suđenje? Halo, halo, sve te 
lošije čujem. Draga, čuješ li me? Ma ka- 
kav crni Hag! Ne zovem te iz Haga. 
Halo, draga, volim te. Primi puno toplih 
pozdrava iz pakla! 


Vladan Sokić 


Otkud ideja da se sudi ratnim zločincima. 
Nisu ni oni sudili žrtvama! 

Rade Jovanović 



Svet olako pojedine Srbe proglašava ratnim zločincima. 
Očigledno je da su naši kriterijumi strožiji! 

Rade Jovanović 

Krava 

Imali su nekakvu kravu, koja im je pravila probleme. Mršavo, žgoljavo, ni za 
držati, niti za prodati. Išli su nekoliko puta na pijacu, ali je niko nije htio. Tek su 
jedno veče gledali televiziju, a oni, onako po običaju, bez stida i bez uvažavanja 
porodice, prikazivali su one sisate trebe, što su dale pare da im povećaju grudi, da 
bi posle mogle da uzimaju lovu na te sise što do pupka vise. Majka i sestra izašle 
iz sobe, sinovi malo oborili oči, a otac, kao ne gleda. Ipak, malo kasnije, jedan sin 
reče: 

"Ovako bi mogli i našoj Dikulji vimena da 
povećamo." 

"Kušuj!" odsječe otac. 

Odoše na spavanje, ali tri dana posle toga 
otac naredi: 

"Dikulju na prikolicu!" 

Uradiše to sinovi, misle opet prodaja, ali 
otac šuti, pa ni oni ne govore, samo staviše 
ciradu na prikolicu. Jedan pođe sa njim, ali 
umjesto na tržnicu, uđoše sa zadnje strane 
u dvorište nekakve velike vile. Neki im 
čovjek hitro otvori vrata povelike garaže, i 
tu ti oni stadoše. 

"Šta je ovo?" pita sin. 

"Klinika za estetsku hirurgiju", muklo 
odgovori otac. 

Posle sve bude kako tu već ide: pare 
doktoru, a hirurg, za pare, od babe 
djevojku, i od kurve sveticu. Sve za pare - 
čista Hipokratova zakletva. Tako i sa Dikuljom. Silikone ovde, silikone onde, uđe 
neuhranjena buša, izađe veće od simentalke. A vimena!! Veće nego kod američkih 
porno dikulja! Napraviše joj ko nekakav grudnjak da joj se ne vuku po zemlji. Sin 
zinuo. Doktor dade i neku terapiju: hormon rasta, tablete za povećanje mišićne 
mase, sredstva za podmlađivanje, kreme za njegu kože... Čuda božja, ali i vražja. 
Tako Dikulja dođe kući. 

Započe terapija, a masa raste. Srušiše nekoliko pregrada, tek da ima dovoljno 
mjesta. Posle dva mjeseca izvedoše je na pijacu, da je prodaju, al' se potrefi neki 
izbor za najbolju kravu, na silu ih natjeraše da se uključe, a Dikulja - glatko 
pobijedi. Sad je ne možeš prodati, cijena naglo raste, a pozivi za takmičenja, sa 
svih strana. Dobili su i nagradu kao najbolji uzgajivači, a to je u parama mnogo 
više nego što su se nadali za prodaju, nego kući, pa nastaviše terapiju. Čuj 
nastaviše. Uduplaše! Pa i onaj hirurg svraćao. I ne samo on. Što i ne bi: Dikuljina 
štala sad čista k'o njegova ordinacija. Donese on i nove tablete, hormone, dade i 
injekcije. Pobijedi Dikulja, redom, na svim takmičenjima. Čudo prirode! Novine 
pune, a stručnjaci obilaze. Televizija snima. Koja vimena! Uzeše genetički 
materijal, urediše je za rasplod i kloniranje - i tu nasta problem! Sve što tako od 
nje dobiše, bile su slabaške kravice i nejaki vočići. Srećom, pa Ijudi koji su i dotad 
odlučivali, brzo preduzeše korake. Otpustiše dotadašnje veterinare, doktore 
biologije, stručnjake za genetički inženjering i kloniranje, i još ih proglasiše za 
šarlatane - što oni i jesu, na jednom uvijenijem i višem nivou - pa dovedoše nove, 
koji će moći da rješe tajnu Dikulje. Nastaviše se naučna istraživanja. 

Treba to otkriti. 

Čudo prirode! 



Goran KLJAJIĆ 

TELEGRAM 

Predsedništvu je tog dana stigao telegram, čak i za to doba neuobičajene 
sadržine. U njemu je doslovce pisalo: "Dragi naš Predsedniče, srdačno Vas 
pozivamo da prisustvujete velikoj svečanosti povodom praznika "Naša svinja", 
koju organizujemo u čast naše svinjske nade, nerasta zvanog Nerast Nerastović. 
Prigodna svečanost će se održati na farmi "Bolja budućnost" u svinjcu "Napredak", 
u petak, ..." 

Ovaj telegram poštar je predao prijemnoj službi, koja ga je prosledila protokolu. 
Zamenik šefa protokola, pošto je šef bio službeno odsutan, telegram je odneo 
trećem podsekretaru Vlade. On je telegram pažljivo pročitao, pa ga preko kurira 
poslao drugom podsekretaru, a ovaj prvom. 

Prvi podsekretar, nakon konsultacije sa savetnicima, prosledio je telegram trećem 
savetniku Predsednika. Onda je telegram, imajući u vidu nezainteresovanost 
savetnika, velikom brzinom stigao do drugog i prvog savetnika. 

Prvi savetnik, kako je to red, telegram je dva puta pročitao, važno se nakašljao i 
pritisnuo dugme na svom radnom stolu. Za tili čas pred njim se stvorio ađutant 
predsednika. Uzeo je telegram, stavio ga u sjajnu kožnu torbu, salutirao i 
odmarširao u kabinet trećeg potpredsednika. Ovaj je preuzeo telegram i poslao u 
kabinet iznad sebe - drugom potpredsedniku, koji ga je vazdušnom poštom poslao 
prvom potpredsedniku. 

Prvi potpredsednik, sklon svim porocima, skinuo je pripravnicu sa krila, ostavio 
čašu viskija, zapalio cigarilos, stavio naočare i zadubio se u prispeli papir. Tri puta 
ga je čitao, jer je zbog preteranog alkohola slabo pamtio. Zatim je obukao sako, 
namestio košulju i kravatu i odneo telegram predsedniku. 

Predsednik, koji je upravo rešavao ukrštene reči uz pomoć "Prosvetine" 
enciklopedi- je, uzeo je papir nezainteresovano i dao ga sekretarici. Ona je čekala 
pogodan trenutak i glasno ga pročitala. Predsednik se, po protokolarnom običaju, 
zamislio, značajno zaškiljio na levo oko (nikad nije škiljio na desno), pa je još 
značajnije prozborio: 

- Imaju li oni tamo suve šunke? 

U potrazi za odgovorom, telegram je vraćen istim putem, od kabineta do kabineta, 
sve do trećeg podsekretara. Nesrećnik je pozvao farmu i pitao: 

- Ima li vaša svinja suvu šunku? 

Svinjogojstvo se malo iznenadilo, ali je trećem podsekretaru ubrzo stigao odgovor: 

"Ako je potrebno, ako naš predsednik to želi, naša svinja će imati sve četiri suve 
šunke." 

Preko kabineta odgovor je stigao do predsednika. U njemu je pisalo: 

"Predsedniku ćemo, ako to želi, osušiti sve četiri noge!" 


Mića M. Tumarić 

Zmajeva pevanija 



PTICA U KAVEZU 

Na prozoru kavez stoji, 
u kavezu ptica mala, 
a tužna je, vrlo tužna, 
tek što nije zaplakala. 

Pa je pita hraniteljka 
kad grumečak njojzi dade: 
"Šta je tebi, ptico moja? 
Izjadaj mi svoje jade! 

Ti sad imaš lepu kuću, 
ja ti dajem lepo hrane, 
sad bi mogla pevat' pesme 
da se ori na sve strane." 

Iz kaveza ptica veli 
gledeć' tamo u daljine: 
"Imam svega, teško meni, 
i Ijudi mi dobra čine. 

I suviše imam svega 
što nemaju druge ptice, 
al' najvećeg dobra nemam - 
nemam svoje slobodice!" 


PATAK I ŽABE 


KOD MAČKE NA ČASTI PREKOMERNOST 


Ako ste dokoni 
pročitajte ovo: 
patak ukraj bare 
držao je slovo. 

Slušaše ga žabe 
velike i male, 
slatke su mu reči 
jedva dočekale. 

Govorio patak 
o vrlini mira 
i da niko nikog 
ne treba da dira. 

Svako ima prava 
da slobodno živi, 
ne sme tlačit one 
što mu nisu krivi. 


U prastaro vreme 
- tako šala gudi - 
miševi su bili 
bezazleni, ludi. 

Mačka ih pozove 
na slatka semenja, 
a oni joj dođu 
puni poverenja. 

Trpeza je puna, 
sve izbrano jelo, 
a mačka je sela 
baš u gornje čelo. 

Pa očima svetlim 
meri svoje goste, 
misli kog će prvo 
a koga će posle! 


Jedna kap mleka 
muvi dosta bila, 
u njojzi se nikad 
ne bi udavila. 

АГ lakome muve 
najradije sunu 
u more od mleka, 
u muzlicu punu. 

Ti što nemaš mere 
u svom mladom veku, 
gledni muvu što se 
udavi u mleku. 

Da i mleko škodi, 
ko bi reći mogo?! - 
АГ otvor je, veruj, 
sve što god je mnogo. 


Sloga, mir i Ijubav 
blagoslov je pravi, 
zato neka niko 
nikoga ne gnjavi. 

Slušale su žabe 
ovo krasno slovo, 
kad patak ućuta, 
desilo se ovo: 

Jedan žabac mali 
pobliže je stao, - 
a patak ga zgrabi, 
pa ga progutao. 

Iz ovog se nešto 
i naučit' dade: 
hulje lepo zbore, 
al' nitkovski rade. 


LAŽ 

Da je plitko dno u laži, 
to već svako zna. 

Ja bih o njoj drugo reko: 
da i nema dna. 

Jer kome se god u njojzi 
kupat' dopadne, 
danas, sutra, prekosutra 
u njoj propadne. 

ISTINA 

Istina je junak, 
drži se кб stena, 
i kad na nju zine hala, 
i kad misliš da je mala, 

- pobeda je njena! 


MALI FILOZOF 

Ljuljao se, Ijuljao 
naš veseli druže, 
najedared, - eto ti ga, 
prekinu se uže. 

Tom kolaču, verujte, 
nije se ni nado; 
da je bilo malo više, 
i većma bi strado. 

АГ on zato ne plače, 
filozof je pravi, 
sedeć' mirno na zemlji 
češka se po glavi. 

Jovan Jovanović Zmaj 

GARDEROBA 

Pozivnica za svadbu nedvosmisleno je 
najavljivala ženidbu sina moga direkto- 
ra. Sina nisam poznavao, ali oca je- 
sam, i nedolazak bi značio najveću mo- 
guću uvredu, plus sankcije na poslu. 
Šta je, tu je, za takve prilike moja 
Slavka ima "crni" fond, pa smo kupili 
vrlo pristojan servis za ručavanje da se 
ne obrukamo. 

Pred sam polazak na venčanje, Slavka 
se pronervozila. 

- Šta da obučem? 

Čudna mi čuda. 

- Obuci neku pristojnu haljinu - dolio 
sam ulje na vatru. 

- Ja NEMAM pristojnu haljinu! - osećala 
se nadolazeća histerija. 

Pokušao sam da ne obraćam pažnju na 
bacanje haljina po kući i posvetio sam 
se sopstvenom spremanju. Međutim, 
posle detaljnog pretraživanja, našao 
sam se pred identičnim problemom. 
Nije dolazilo u obzir da na tako veliku 
svečanost idem u džemperima ili ko- 
šuljama, a jedno jedino pristojno odelo 
bilo je još sa mog venčanja. 

Mada je izgledalo sasvim solidno. Malo, 
vrlo malo izbledelo, kvalitetan štof, 
inostrani, očuvane pantalone, čak i 
kravata, kao nova. 

- Blago tebi! - zavidela mi je Slavka od 
sveg srca kad me je videla tako upara- 
đenog. 

- A, leba ti, šta JA da obučem!? 

- Pa i ti bi mogla svoju venčanicu! - 
dobacih pola u šali pola u zbilji. 

I zaista, Slavka je našla svoju venčani- 
cu, odsekla čipku, poskidala cvetove, 
ispeglala falte, prebacila odozgo neki 
šal, i izgledala zaista božanstveno. 

Dok smo se mi nekako spremili venča- 
nje je već bilo završeno i svatovi su 
stajali u gomili pred crkvom. Pošli smo 
da čestitamo, ali kome? 

Svi parovi bili su obučeni kao na svom 
venčanju... 

Slobodan Simić 


PRELJUBNICA 

Slutio sam da me žena vara, milion 
detalja ukazivalo je na to, ali čvrstih 
dokaza nisam imao. I pade mi na um 
genijalna ideja. Uzeh tri dana odmora, 
dođoh kući i na stolu ostavih ženi po- 
ruku da sam otišao na službeni put u 
inostranstvo. 

Kada sam začuo ključ u bravi, brzo se 
sakrih u orman. Čim je pročitala poru- 
ku, žena je otrčala do telefona. Ne 
prođe ni pola sata a u sobu uđe ne- 
poznati muškarac. Te oralno, te anal- 
no, pa ova poza, pa ona poza. Nisam 
ni slutio da mi je žena tako umešna. 
Ujutro mu ona skuvala kafu, sede za 
stolom, a on počeo da hvali vladu. Do- 
bar ekonomski program, dobro ovo, 
dobro ono. A moja žena ni da bekne. 
Pije kafu i ćuti. Krivo mi je, voleo bih i 
ja da se umešam u razgovor, ali ne 
smem da se odam. Znam zbog čega 
sam u ormanu. 

Sledećeg dana s posla se vratila s dvo- 
jicom muškaraca. To što su radili ni u 
pornićima nisam gledao. Ujutro im ona 
skuvala kafu, sede za stolom, a ona 
dvojica počela da hvale vladajuću par- 
tiju. Odlučno, uvereno. A moja žena ni 
usta da otvori. Jedem se, dođe mi da 
izletim iz ormana, ali ne smem da se 
otkrijem. 

Trećeg dana dođe kući pre vremena. 
Jedva sam stigao da uklonim tragove i 
sakrijem se u orman. A sa njom uđoše 
trojica mladića. Ono što se te noći u 
našem bračnom krevetu dešavalo, ni- 
sam ni znao da postoji. Ujutro žena 
skuvala kafu, a ona trojica počeše da 
hvale predsednika. Te postigao ovo, te 
uspeo ono. Najzad i moja žena progo- 
vori. Kad poče da veze. Nije on ništa 
postigao, u crno nas je zavio, zemlju 
rasprodao, a nas doveo do prosjačkog 
štapa. Nisam više mogao da se suzdr- 
žim. Iskočih iz ormana pa udri po laž- 
Ijivoj gaduri. Trojica muškaraca, na- 
kratko zbunjena, ubrzo mi se pridruži- 
še. Onako golu i krvavu izbacismo je iz 
stana pa sedosmo da popijemo po ča- 
šicu. Rastasmo se kao stari prijatelji. I 
samo jedna stvar me muči - kako tako 
fini Ijudi da se spanđaju s onom kur- 
veštinom? 

Đorđe Otašević 


Izgubio sam ženu. 
Nagrađujem nalazača. 
Inače mi žena ne treba. 

Rade Petković 

